CELEX: 62015TN0462
Language: da
Date: 2015-08-11 00:00:00
Title: Sag T-462/15: Sag anlagt den 11. august 2015 — Asia Leader International (Cambodia) mod Kommissionen

28.9.2015   
            
            
               DA
            
            
               Den Europæiske Unions Tidende
            
            
               C 320/49
            
         Sag anlagt den 11. august 2015 — Asia Leader International (Cambodia) mod Kommissionen
   (Sag T-462/15)
   (2015/C 320/67)
   Processprog: engelsk
   
      Parter
   
   
      Sagsøger: Asia Leader International (Cambodia) Co. Ltd (Tai Seng SEZ, Cambodja) (ved solicitor R. MacLean og advokat A. Bochon)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Sagen antages til realitetsbehandling.
            
         
               —
            
            
               Artikel 1, stk. 1 og 3, i Kommissionens gennemførelsesforordning (EU) 2015/776 af 18. maj 2015 om udvidelse af den endelige antidumpingtold, der indførtes ved Rådets forordning (EU) nr. 502/2013 over for importen af cykler med oprindelse i Folkerepublikken Kina, til også at omfatte importen af cykler afsendt fra Cambodja, Pakistan og Filippinerne, uanset om varen er angivet med oprindelse i Cambodja, Pakistan og Filippinerne (EUT [2015] L 122, s. 4), annulleres, for så vidt de vedrører sagsøgeren.
            
         
               —
            
            
               Kommissionen tilpligtes at betale sagsøgerens sagsomkostninger og udgifter og til at bære sine egne omkostninger.
            
         
               —
            
            
               Eventuelle intervenienter tilpligtes at betale sagsøgerens sagsomkostninger og udgifter i forbindelse med interventionen og til at bære deres egne omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført tre anbringender.
   
               1.
            
            
               Første anbringende om tilsidesættelse af artikel 13, stk. 1, i Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (kodificeret udgave), forårsaget af Kommissionens åbenbart fejlagtige retlige og faktiske bedømmelse vedrørende eksistensen af omgåelse og de tilgængelige oplysningers karakter.
               
                           —
                        
                        
                           Sagsøgeren har fremført, at Kommissionen ikke råder over nogen beviser, der kan støtte en konklusion om, at de omhandlede stel er af kinesisk oprindelse.
                        
                     
                           —
                        
                        
                           Sagsøgeren har gjort gældende, at alle de af sagsøgeren fremlagte beviser tværtimod støtter, at de omhandlede cykelstel er af vietnamesisk oprindelse.
                        
                     
                           —
                        
                        
                           Endelig har Kommissionen i henhold til sagsøgeren ikke — hverken på grundlag af Rådets forordning (EF) nr. 1225/2009 eller på grundlag af Domstolens praksis — bemyndigelse til ganske enkelt som udgangspunkt at konkludere, at sagsøgeren foretog omladning af det omhandlede produkt fra Kina.
                        
                     
         
               2.
            
            
               Andet anbringende om tilsidesættelse af artikel 13, stk. 2, i Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (kodificeret udgave) forårsaget af Kommissionens åbenbart fejlagtige retlige og faktiske bedømmelse vedrørende eksistensen af samleprocesser hos sagsøgeren og tilsidesættelse af pligten til at udvise omhu.
               
                           —
                        
                        
                           Sagsøgeren har gjort gældende, at Kommissionen var forpligtet til at anvende de faktiske oplysninger og data, som sagsøgeren fremlagde, som grundlag for bedømmelsen af sagsøgerens situation. I henhold til sagsøgeren er det derfor ikke tilladt at anvende tredjepart benchmarks til dette formål, når der fremlægges en rimelig og begrundet forklaring på de faktiske data.
                        
                     
                           —
                        
                        
                           Sagsøgeren har endvidere fremført, at Kommissionen endvidere tilsidesatte pligten til at vurdere sagsøgerens produktionsomkostninger korrekt, da den omkarakteriserede de dele, der blev anvendt til at foretage sagsøgerens første salg til Den Europæiske Unions marked, som værende af kinesisk oprindelse, selv om de var af vietnamesisk oprindelse. Kommissionen tilsidesatte derved angiveligt også sin pligt til at udvise omhu.
                        
                     
                           —
                        
                        
                           Sagsøgeren har også hævdet, at Kommissionen fejlberegnede de korrekte energi- og lejeomkostninger, idet den fejlagtigt anvendte forskellige faktorer ved allokeringen af disse respektive omkostninger. Den samme fejlberegning fandt angiveligt sted, da Kommissionen beregnede, at selskabet udnyttede 13 % af dets produktionskapacitet i den relevante periode.
                        
                     
                           —
                        
                        
                           Endelig har Kommissionen i henhold til sagsøgeren nægtet at anerkende nogen som helst afskrivningsomkostninger for anlægsaktiverne, selv om sagsøgeren fremlagde beviser for, at selskabets aktionær modtog tilbagebetaling fra sagsøgeren.
                        
                     
         
               3.
            
            
               Tredje anbringende om at Kommissionen i strid med artikel 18, stk. 3, i Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (kodificeret udgave) undlod at tillægge oplysninger og data fremlagt af sagsøgeren som svar på den endelige fremlæggelse af oplysninger en passende vægt.
               
                           —
                        
                        
                           Sagsøgeren har fremført, at Kommissionens fuldstændige forkastelse af alle de supplerende oplysninger, som sagsøgeren fremlagde, viser, at disse oplysninger ikke blev tillagt den passende vægt, de burde have fået.
                        
                     
                           —
                        
                        
                           I henhold til sagsøgeren kom de supplerende oplysninger og beviser, som sagsøgeren fremlagde med henblik på at anfægte Kommissionens konstatering af omladning, fra flere forskellige uafhængige kilder.
                        
                     
                           —
                        
                        
                           Endelig har sagsøgeren gjort gældende, at selv om Kommissionen ikke havde noget bevis for eller indikation af, at stellene havde oprindelse i Kina, burde den have konkluderet, at de samlede beviser pegede i retning af stellenes vietnamesiske oprindelse.